Ego Theobaldus, Dei patientia Nivernensis ecclesie minister humilis, notum facimus presentibus et futuris, quod Joannes Pius accensivit monachis et ecclesie de Charitate, ad opus eleemosynarie, campum de Charneia in integrum, cum juratis suis omnibus que sunt subtus campum ipsum, pro sex solidis annuatim sibi reddendis in festo sancti Germani, in octobri, et pro accensione ipsa habuit de monachis, in presenti, tria millia solidorum et XIII libras et duos modios siliginis. Hoc laudaverunt et concesserunt uxor ejus Aurea et filii, Robertus, Hugo, Renaudus, Grossus homo, Gimo et uxor Roberti filii ejus Amelina; et Petrus de Troncenges, de cujus casamento erat, et fratres ejus Girbertus et Girardus, et Maura, soror eorum. Ad majorem vero firmitatem, ad petitionem monachorum et Joannis Pii et aliorum, presenti pagine sigillum nostrum fecimus apponi. Actum anno incarnati Verbi millesimo centesimo octogesimo octavo. Hujus rei testes fuerunt, conventus de Charitate, Renaudus de Galis, Garnerus Moranni, Gaufredus de Chastellux, Robertus Chabert, Guillelmus Savenet, et Guido frater ejus, Guillelmus et Thomas Moranni, Odo prepositus de Charitate, Thibaudus famulus eleemosynarii, Auveriat.